UREKA บวกแรง 6% ลุ้นผลงานครึ่งปีหลังฟื้นเด่น หลังครึ่งแรกพลิกกำไร 53 ล้าน
UREKA บวกแรง 6% ลุ้นผลงานครึ่งปีหลัง 65 ฟื้นตัวเด่น หลังครึ่งแรกพลิกกำไร 53 ล้าน รายได้ธุรกิจ “เม็ดพลาสติกรีไซเคิล-น้ำประปา” หนุนเด่น
UREKA บวกแรง 6% ลุ้นผลงานครึ่งปีหลัง 65 ฟื้นเด่น หลังครึ่งแรกพลิกกำไร 53 ล้าน รายได้ธุรกิจ “เม็ดพลาสติกรีไซเคิล-น้ำประปา” หนุนเด่น
30 ส.ค. 2565

ผู้สื่อข่าวรายงานว่า วันนี้ (30 ส.ค.65) ราคาหุ้นบริษัท ยูเรกา ดีไซน์ จำกัด (มหาชน) หรือ UREKA ณ เวลา 15:57 น. อยู่ที่ 1.45บาท บวก 0.08 บาท หรือ 5.84% สูงสุดที่ 1.47 บาท ต่ำสุดที่ 1.37 บาท ด้วยมูลค่าซื้อขาย 57.29 ล้านบาท

โดย UREKA รายงานกำไรไตรมาส 2/65 พลิกมีกำไร 26.24 ล้านบาท จากช่วงเดียวกันของปีก่อนขาดทุน 14.93 ล้านบาท และงวด 6 เดือนแรก 2565 พลิกกำไรสุทธิ 53.77 ล้านบาท จากช่วงเดียวกันของปีก่อน 30.50 ล้านบาท ลุ้นผลงานครึ่งปีหลังโตต่อเนื่อง
ด้านนางสาวสุนิสา จิระวุฒิกุล ประธานเจ้าหน้าที่บริหาร UREKA เปิดเผยว่า ภาพรวมผลการดำเนินงานของบริษัทในไตรมาส 2/2565 มีรายได้รวม 76.23  ล้านบาท เพิ่มขึ้น 71.22 ล้านบาท หรือ 1,420% จากงวดเดียวกันปีก่อนมีรายได้รวม 5.01 ล้านบาท พลิกมีกำไรสุทธิ 25.74  ล้านบาท เทียบช่วงเดียวกันของปีก่อนที่ขาดทุน 15.54 ล้านบาท
สำหรับงวด 6 เดือนแรกของปี 2565 มีรายได้รวมอยู่ที่ 137.91 ล้านบาท เพิ่มขึ้น 1,429% จากงวดเดียวกันปีก่อน มีรายได้รวมเท่ากับ 9.02 ล้านบาท ส่วนกำไรสุทธิอยู่ที่ 52.93 ล้านบาท จากงวดเดียวกันปีก่อนขาดทุน 31.77 ล้านบาท
ผลการดำเนินงานที่เติบโตอย่างต่อเนื่อง ได้รับปัจจัยหนุนมาจากกลยุทธ์การกระจายความเสี่ยง และการปรับโครงสร้างบริษัท บริษัทมีการแตกไลน์ธุรกิจผลิตภัณฑ์ไปสู่อุสาหกรรมพลาสติก อุสาหกรรมทรัพยากร รวมถึงพลังงานและสาธารณูปโภค ที่ช่วยเพิ่มเสถียรภาพของกลุ่มธุรกิจบริษัทฯ ให้สามารถเติบโตตามความต้องการสินค้าที่เพิ่มสูงขึ้นอย่างต่อเนื่อง และเร่งขยายตลาดออกสู่กลุ่มลูกค้าประเทศจีนซึ่งเป็นตลาดขนาดใหญ่
นอกจากนี้ การรับรู้รายได้ประจำของกิจการจำหน่ายน้ำประปา โดยหลังจากได้รับสัมปทานประกอบกิจการประปา และได้รับอนุญาตให้จำหน่ายน้ำประปา ระยะเวลาสูงสุดถึง 20 ปี สร้างรายได้จะเพิ่มขึ้นกว่า 80 ล้านบาทต่อปี รวมถึงการที่บริษัทฯสามารถควบคุมต้นทุนที่มีประสิทธิภาพ มีระบบการควบคุมงบประมาณที่ดี ส่งผลให้เกิดต้นทุนต่อหน่วยลดลง ในการบริหารจัดการเพื่อรองรับการเติบโตในอนาคตอย่างยั่งยืน
โดยภายหลังจากที่บริษัทได้เสนอขายหุ้นกู้แปลงสภาพวงเงิน 1,000 ล้านบาท  ทำให้บริษัทมีศักยภาพทางการเงินที่แข็งแกร่งเพื่อรองรับการขยายธุรกิจ เพื่อเพิ่มความสามารถในการแข่งขัน การสร้างรายได้
 รวมถึงในช่วงครึ่งหลังของปีนี้ บริษัทเชื่อว่าผลการดำเนินงานจะเป็นไปตามเป้าหมาย เนื่องจากการฟื้นฟูตัวจากเศรษฐกิจภาพรวม และความพร้อมรองรับการเติบโตของบริษัทฯ ครึ่งปีหลังผลการดำเนินงานจะยิ่งแสดงให้เห็นการเปลี่ยนแปลงที่ดีของบริษัทอย่างชัดเจนมากขึ้น และบริษัทฯอยู่ระหว่างการมองหาการลงทุนธุรกิจใหม่ๆ ที่จะสร้างการเติบโต และความมั่นคงให้กับบริษัทในอนาคต